KOMMISSIONENS BESLUTNING af 6. december 1995 om ændring af beslutning 92/160/EØF og 93/197/EØF for så vidt angår områdeopdelingen af Egypten ved indførsel af registrerede heste (Tekst af betydning for EØS) (95/536/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 13, stk. 2, artikel 15, litra a), og artikel 16, og

ud fra følgende betragtninger:

Ved Kommissionens beslutning 92/160/EØF (2), ændret ved beslutning 92/161/EØF (3), blev visse tredjelande opdelt i områder for indførsel af hovdyr; indførslen til Fællesskabet af registrerede heste fra Egypten er begrænset til genindførsel af registrerede heste, der midlertidigt er blevet udført til hovedstadsområdet Cairo, og til midlertidig indførsel af registrerede heste fra nævnte område;

under et EF-veterinærbesøg i Egypten er det konstateret, at dyresundhedssituationen med hensyn til sygdomme hos hovdyr kontrolleres tilfredsstillende af velstrukturerede og velorganiserede veterinærtjenester;

Egypten har været fri for dourine, snive og vesiculær stomatitis i over seks måneder, og der er aldrig forekommet venezuelansk hesteencephalomyelitis, og der vaccineres ikke mod denne sygdom;

afrikansk hestepest er ikke forekommet i Egypten i over 30 år, og vaccination mod denne sygdom, der blev foretaget hos en del af populationen af hovdyr i de sydlige områder Assuan, Quena og Sohaq indtil 1994, har ikke været praktiseret i over et år;

veterinærmyndighederne i Egypten har garanteret, at de inden 24 timer vil underrette Kommissionen og medlemsstaterne pr. telefax, telegram eller telex, hvis nogen af de i bilag A til direktiv 90/426/EØF omhandlede infektiøse eller kontagiøse sygdomme hos hovdyr bekræftes, og hvis der sker nogen ændringer af vaccinations- eller importpolitikken med hensyn til hovdyr;

veterinærmyndighederne i Egypten har givet visse garantier vedrørende kontrol med flytning af hovdyr til et nærmere afgrænset område, og en serologisk undersøgelse er blevet gennemført med godt resultat; kravene i artikel 5 og artikel 13, stk. 2, i direktiv 90/426/EØF er således opfyldt;

det er nødvendigt, at der vedtages dyresundhedsmæssige betingelser svarende til dyresundhedssituationen i det pågældende tredjeland; der er her kun tale om registrerede heste;

Kommissionens beslutning 92/160/EØF og 93/197/EØF (4) bør ændres i overensstemmelse hermed;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I bilaget til beslutning 92/160/EØF ændres »Egypten (2) hovedstadsområdet Cairo« til:

»Egypten

Områderne Alexandria, Beheira, Kafr El Sheikh, Damietta, Dakahlia, Port-Said, Sharkia, Gharbia, Menoufia, Kalioubia, Ishmailia, Nordsinai, Sydsinai, Cairo (som Storcairo inklusive byen Giza), Suez, Marsa Martrouh, Fayoum, Giza og Beni Suef.«

Artikel 2

I beslutning 93/197/EØF foretages følgende ændringer:

1) I bilag I indsættes »Egypten (1) (2)« i alfabetisk orden på listen over tredjelande i gruppe E.

2) I bilag II indsættes »Egypten« i alfabetisk orden i titlen på sundhedscertifikat E og føjes derved til listen over tredjelande, hvorfra der tillades indførsel af registrerede heste til Fællesskabet.

Artikel 3

Denne beslutning er rettet til medlemsstaterne.

Udfærdiget i Bruxelles, den 6. december 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 42.

(2) EFT nr. L 71 af 18. 3. 1992, s. 27.

(3) EFT nr. L 71 af 18. 3. 1992, s. 29.

(4) EFT nr. L 86 af 6. 4. 1993, s. 16.